યુદ્ધ પૂરું થયા પછી, પ્લાઝોવ અને ઓસ્વિટ્ઝ ખાતેના આ ફાંસીના માંચડા તેની ભવ્યતા માટે નહીં પણ તેની કંગાળિયત માટે ખાસ યાદ રહી જવાના હતા! પરંતુ અત્યારે તો પ્લાઝોવમાં રહેતા બાળકોની માતાઓ જાણતી હતી, કે ભલે એ માંચડા સાવ સામાન્ય દેખાતા હોય, હાજરીના સમયે બધાની ઉપસ્થિતિમાં અપાતા મૃત્યુદંડ પાંચેક વર્ષની ઉંમરનાં નાનાં-નાનાં બાળકોની નજરથી છૂપા રહેવાના ન હતા! કૃતવર્તની સાથે સોળ વર્ષના એક કિશોરને પણ ફાંસીના માંચડે લટકાવવાનો હતો. કૃતવર્તને તો ક્રેકોવમાં રહેતા એક રાજદ્રોહીને પત્રો લખવાના આરોપસર સજા કરવામાં આવી હતી. પરંતુ હ્યુબેનસ્ટોક નામના પેલા કિશોરના મૃત્યુદંડમાં લખ્યા મુજબ તેને રાજદ્રોહના ગીતો ગાવાના આરોપસર ફાંસીના માંચડે ચડાવી દેવાનો હતો! તેના પર એવો આરોપ મૂકવામાં આવ્યો હતો, કે બોલ્શેવિઝમ ઉપર જીત મેળવવા માટે યુક્રેનિયન ચોકિયાતોને ઉકસાવવાના ઈરાદે “વોલ્ગા, વોલ્ગા”, “કલિંકા માયા” અને તેના જેવાં અન્ય પ્રતિબંધિત રશિયન ગીતો એ કિશોરે ગાયાં હતાં!